স্ত্রীকে খুন করার চেয়ে ‘তিন তালাক’ (তালাক-এ-বিদাৎ) দিয়ে বিবাহবিচ্ছেদই শ্রেয় বলে মনে করে ‘অল ইন্ডিয়া মুসলিম পার্সোনাল ল’ বোর্ড’ (এআইএমপিএলবি)। সুপ্রিম কোর্টে তারা আজ এই মতই প্রকাশ করেছে।
তিন তালাকের বৈধতা নিয়ে প্রশ্ন তুলে সুপ্রিম কোর্টে মামলা করেছেন উত্তরাখণ্ডের বাসিন্দা সায়রা বানো। আগামী মঙ্গলবার সেই মামলার শুনানি। তার আগে এই বিষয়ে এআইএমপিএলবি’র জবাব চেয়েছিল শীর্ষ আদালত। বোর্ড আজ জবাবে জানিয়েছে, সমাজ সংস্কারের নামে ব্যক্তিগত আইনকে চ্যালেঞ্জ করা বা সংশোধন করা যাবে না। কারণ, তাতে দেশের সংবিধানের তৃতীয় পর্ব (পার্ট থ্রি), যা নাগরিকদের মৌলিক অধিকার সুনিশ্চিত করেছে, তা লঙ্ঘিত হবে। 
শীর্ষ আদালতকে দেওয়া বোর্ডের জবাব উদ্ধৃত করে একটি সংবাদ চ্যানেল জানিয়েছে, ‘দাম্পত্যে গুরুতর সংকট দেখা দিলে অনেক ক্ষেত্রেই স্বামী তড়িঘড়ি স্ত্রীয়ের সঙ্গে বিচ্ছেদ চান। চূড়ান্ত ক্ষেত্রে দেখা যায়, আইনি বাধ্যবাধকতা এবং দীর্ঘকালীন বিচারপ্রক্রিয়া এড়াতে স্বামী স্ত্রীকে খুনও করে। বিকল্প হিসাবে তার চেয়ে তিন তালাক অবশ্যই ভাল’। অভিন্ন দেওয়ানি বিধি প্রসঙ্গে সংবিধানের ৪৪ নম্বর অনুচ্ছেদের উল্লেখ করে বোর্ড আজ জানিয়েছে, অনুচ্ছেদটি নির্দেশিকা হলেও বাধ্যতামূলক নয়। সুতরাং, ব্যক্তিগত আইনের ক্ষেত্রে আদালত হস্তক্ষেপ করতে পারে না।
প্রসঙ্গত, তিন তালাকের বিরুদ্ধে শীর্ষ আদালতে এর আগেও বহু মুসলিম মহিলা এবং মহিলা সংগঠন আবেদন করেছে। ইসলামি আইন অনুযায়ী, মুসলিম স্বামী চাইলে এক তরফা তিনবার তালাক উচ্চারণ করে স্ত্রীয়ের সঙ্গে তৎক্ষণাৎ বিচ্ছেদ ঘটাতে পারেন। গত ডিসেম্বরে তালাক-এ-বিদাৎ প্রসঙ্গে প্রধান বিচারপতির নেতৃত্বাধীন সুপ্রিম কোর্টের বেঞ্চ বলেছিল, ‘‘তিন তালাকের ফলে বিবাহবিচ্ছিন্না কোনও মহিলা যদি আদালতে ওই পদ্ধতির বৈধতা নিয়ে প্রশ্ন তোলেন, তাহলে আমরা অবশ্যই ওই পদ্ধতির আইনি বৈধতা এবং তা ওই মহিলার সংবিধানসম্মত মৌলিক অধিকারকে ক্ষুণ্ণ করেছে কি না, তা খতিয়ে দেখব।’’